বিদ্যালয় পরিচালনা কমিটির সদস্য সাংবাদিক নেজাম উদ্দিন রানা বলেন, এলাকার পিছিয়ে পড়া জনগোষ্ঠীর মাঝে শিক্ষার আলো ছড়ানোর লক্ষ্য নিয়ে ১৯৭৪ সালে এলাকার অত্যন্ত সর্বজন শ্রদ্ধেয় ব্যক্তি ডা. রাজা মিয়ার নামে বিদ্যালয়টি প্রতিষ্ঠা করেন তারই সুযোগ্য পুত্র সে সময়ের এ অঞ্চলে ম্যাট্রিক পাস করা আলহাজ মফিজুর রহমান সওদাগর। পৈতৃক ৫৭ শতক জায়গার ওপর বিদ্যালয়টি প্রতিষ্ঠার পর থেকে এলাকার পিছিয়ে পড়া বিশাল জনগোষ্ঠীর শিক্ষার ছোঁয়া পেতে শুরু করে। বিদ্যালয়টি প্রতিষ্ঠার আগে এলাকায় শিক্ষিত লোকের সংখ্যা ছিল হাতেগোনা। সেই সময় এলাকার বেশির ভাগ পরিবার সন্তানদের লেখাপড়ার পরিবর্তে কৃষিকাজে মনোনিবেশ করতেন। কাছাকাছি কোনো বিদ্যালয় না থাকায় অনেক দূরের স্কুলে সন্তানদের লেখাপড়া করানোর প্রতি অনাগ্রহ ছিল অধিকাংশ পরিবারের। এর মধ্যে যারা লেখাপড়ার প্রতি বেশি আগ্রহী ছিলেন তাদের কাদাপথ মাড়িয়ে প্রায় এক কিলোমিটার দূরের গুজরা শ্যামাচরণ সরকারি প্রাথমিক বিদ্যালয়ে কিংবা তারও দ্বিগুণ দূরত্বে অবস্থিত বিনাজুরী নবীন উচ্চ বিদ্যালয়ে গিয়ে লেখাপড়া করতে হতো।